ประกาศคณะกรรมการปฏิบัติการตามพระราชบัญญัติการค้าข้าว พุทธศักราช 2489 ฉบับที่ 118 พ.ศ. 2523  เรื่อง ห้ามเปลี่ยนแปลงสภาพข้าวและให้แจ้งปริมาณและสถานที่เก็บข้าว
ประกาศคณะกรรมการปฏิบัติการตามพระราชบัญญัติ
ประกาศคณะกรรมการปฏิบัติการตามพระราชบัญญัติ
การค้าข้าว พุทธศักราช
๒๔๘๙
ฉบับที่ ๑๑๘
พ.ศ. ๒๕๒๓
เรื่อง
ห้ามเปลี่ยนแปลงสภาพข้าวและให้แจ้งปริมาณและสถานที่เก็บข้าว[๑]
 

เพื่อให้การส่งมอบข้าวสำรองดำเนินไปด้วยความเรียบร้อยและเป็นประโยชน์แก่การควบคุมดูแลให้การจำหน่ายข้าวโอชาถึงมือประชาชนตามนโยบายของทางราชการ

ฉะนั้น อาศัยอำนาจตามความในมาตรา ๘ (๕)
แห่งพระราชบัญญัติการค้าข้าว พุทธศักราช ๒๔๘๙
ซึ่งแก้ไขเพิ่มเติมโดยพระราชบัญญัติการค้าข้าว (ฉบับที่ ๒) พุทธศักราช ๒๔๘๙
คณะกรรมการปฏิบัติการตามพระราชบัญญัติการค้าข้าว จึงออกประกาศ ดังต่อไปนี้

ข้อ ๑
ประกาศฉบับนี้ใช้บังคับแก่ผู้ได้รับหนังสืออนุญาตให้ประกอบการค้าข้าวทุกประเภทในท้องที่
กรุงเทพมหานคร จังหวัดสมุทรปราการ จังหวัดสมุทรสาร จังหวัดปทุมธานี จังหวัดนครปฐม
จังหวัดนนทบุรี และจังหวัดฉะเชิงเทรา

ข้อ ๒
ข้าวโอชา ตามประกาศนี้ หมายถึง ข้าวที่ได้ทำการเปลี่ยนแปลงสภาพข้าวโดยการนำข้าวสารเจ้าชนิด
๑๐% ถึง ๒๐% มาผสมกับข้าวสารเหนียว ๑๐%

ข้อ ๓
ห้ามมิให้ผู้ประกอบการค้าข้าวตาม ข้อ ๑ ทำการเปลี่ยนแปลงสภาพข้าว โดยนำข้าวสารเจ้าชนิด
๑๐% ถึง ๒๐% มาผสมกับข้าวสารเหนียว ๑๐% เว้นแต่จะได้รับอนุญาตจากพนักงานเจ้าหน้าที่
โดยให้ผู้ขออนุญาตยื่นคำขออนุญาตต่อพนักงานเจ้าหน้าที่ ณ กองควบคุมข้าว
กรมการค้าภายในกระทรวงพาณิชย์ ตามแบบที่ทางราชการกำหนด ยกเว้นองค์การคลังสินค้าในกรณีทำการเปลี่ยนแปลงสภาพข้าวเอง
ถ้าจ้างบุคคลอื่นทำการเปลี่ยนแปลงสภาพข้าวตาม ข้อ ๒ จะต้องได้รับอนุญาตก่อน

ข้อ ๔
ผู้ใดมีข้าวโอชาตาม ข้อ ๒ อยู่ในความครอบครองเกินห้าพันสองร้อยกิโลกรัม
ไม่ว่าจะครอบครองในฐานะผู้มีกรรมสิทธิ์ หรือในฐานะผู้รับฝากก็ตาม ต้องแจ้งปริมาณและสถานที่เก็บข้าวโอชาต่อพนักงานเข้าหน้าที่
ณ กองควบคุมข้าว กรมการค้าภายใน เป็นประจำวันตามแบบที่ทางราชการกำหนดโดย
๔.๑ ให้ผู้แจ้งปริมาณและสถานที่เก็บข้าวจัดทำคู่ฉบับใบแจ้งปริมาณและสถานที่เก็บไว้
ณ สถานที่ประกอบการค้าข้าว
๔.๒ ผู้มีสถานที่ประกอบการค้าข้าวอยู่ในท้องที่จังหวัดต่าง
ๆ ตามข้อ ๑ นอกจากกรุงเทพมหานคร จะส่งใบแจ้งปริมาณและสถานที่เก็บข้าวทางไปรษณีย์ลงทะเบียนก็ได้
ความตามข้อนี้ ไม่ใช้บังคับแก่ผู้ได้รับอนุญาตตาม ข้อ ๓
หรือผู้ที่ได้ซื้อข้าวสารโอชาจากองค์การคลังสินค้า หรือส่วนราชการองค์การค้าของรัฐ
หรือกิจการที่เป็นรัฐวิสาหกิจ

ผู้ใดฝ่าฝืนประกาศฉบับนี้มีความผิดต้องระวางโทษปรับหรือจำคุกหรือทั้งปรับทั้งจำตามที่กำหนดไว้ในพระราชบัญญัติการค้าข้าว
พุทธศักราช ๒๔๘๙ และจะถูกสั่งถอนหนังสืออนุญาตให้ประกอบการค้าข้าวด้วย

ทั้งนี้ ตั้งแต่วันที่ ๒๕ มิถุนายน ๒๕๒๓ เป็นต้นไป


ประกาศ ณ วันที่ ๑๙ มิถุนายน ๒๕๒๓
ตามใจ ขำภโต
รัฐมนตรีว่าการกระทรวงพาณิชย์
ประธานคณะกรรมการปฏิบัติการตามพระราชบัญญัติ
การค้าข้าว พุทธศักราช ๒๔๘๙














เพ็ญพร/พิมพ์/แก้ไข
๑๐ ตุลาคม ๒๕๔๕

จุฑามาศ/ปรับปรุง
๑๔ กรกฎาคม ๒๕๕๘




[๑] ราชกิจจานุเบกษา
เล่ม ๙๗/ตอนที่ ๙๖/ฉบับพิเศษ หน้า ๑๘/๒๕ มิถุนายน ๒๕๒๓